ઈમરાન ખાનની યુવાની ઐય્યાશીમાં પસાર થઈ. તેની વૈવાહિક જિંદગી તેટલી જ વિવાદાસ્પદ અને ચર્ચાસ્પદ રહી. બ્રિટનના સાધનસંપન્ન પરિવાર ગોલ્ડ સ્મિથની દીકરી જેમિના ગોલ્ડ સાથેનાં લગ્ન સંબંધ ૧૯૯૫થી ૨૦૦૪ સુધીના રહ્યા. બંને પરિવારોની સહમતીથી તે લગ્નજીવનનો અંત લાવી દીધો. બીજા લગ્ન બ્રિટનમાં પાકિસ્તાની પત્રકાર રેહાન ખાન સાથે કર્યાં જે નવ મહિનાની ‘ચાર દિન કી ચાંદની’ બની રહી અને અમાસના ઉજાશની કાલિમા બની રહી. પાકિસ્તાનની આધ્યાત્મિક રંગે રંગાયેલી બુશરા માનેકા સાથે ત્રીજા લગ્ન વર્ષ ૨૦૧૮ની અઢારમી ફેબ્રુઆરીએ કર્યાં. એ બધા પહેલા છ વર્ષ સુધી બ્રિટિશ ઉદ્યોગપતિ ગૉર્ડન વ્હાઇટની દીકરી સાઇટા વ્હાઇટ સાથે લીવ-ઇન-રિલેશન્સમાં ઈમરાન ખાને પોતાનો સમય વિતાવ્યો. આ સંબંધથી તે એક પુત્રીનો પિતા બન્યો! સાઇટા વ્હાઇટએ પોતાના અધિકાર માટે અદાલતના દરવાજા ખટખટાવ્યા, કારણ એ જ કે ઈમરાને એ પોતાની પુત્રી નથી તેવું કહી દીધું હતું. બ્રિટિશ અદાલતે તો ઈમરાન ખાન તે પુુત્રીના પિતા હોવાનો ચુકાદો પણ આપી દીધો હતો, પરંતુ પાકિસ્તાનની એક અદાલતે કાયદા પ્રમાણે ઈમરાનની દલીલો સ્વીકારી લીધી હતી.